**Čingiz Ajtmatov** (kyr. Чыңгыз Айтматов, rus. Чингиз Торекулович Айтматов – Čingiz Torekulovič Ajtmatov, \* 12. december 1928, Šeker, Kirgizská SSR, ZSSR - † 10. jún 2008, Norimberg, Nemecko) bol kirgizský spisovateľ, prozaik a publicista, píšuci kirgizsky a rusky, jeden z predstaviteľov tzv. magického realizmu. Preslávila ho milostná novela *Džamila* (1959), zasadená do obdobia 2. svetovej vojny, za ktorú dostal Leninovu cenu.

V tvorbe Čingiza Ajtmatova sa obdivuhodným spôsobom snúbi realizmus, legendy a motívy národnej kirgizskej kultúry, témy humanizmu a hlbokého človečenstva. Jeho tvorba je poetická natoľko, nakoľko môže byť próza prirovnávaná k poézii.

Životopis
---------

Čingiz Ajtmatov sa narodil 12. decembra 1928 v rodine Torekula a Nagimy Ajtmatovovcov, v dedine Šeker v Talaskej oblasti, Kirgizska. Bol kirgizskej národnosti (jeho otec bol Kirgiz, matka Tatárka). Podľa kirgizskej tradície má každý poznať všetkých svojich predkov až do siedmeho pokolenia a Čingiz poznal naozaj každého z nich podľa mena a o každom vedel, čo vo svojom živote dosiahol. Meno Čingiz dostal Ajtmatov podľa slávneho vojvodcu Džingischána.

Čingizovi bola blízka najmä jeho babička, ktorá ho brala so sebou na významné oslavy a stretnutia (napr. svadby, pohreby, ľudové hry) k rozprávačom národných bájí, spevákom. Spisovateľ reflektoval tieto svoje zážitky z detstva vo svojej tvorbe, ktorá je pretkaná kirgizským národným koloritom a zmenami, ktoré pre národ prinieslo obdobie sovietskej moci.

Otec Čingiza Ajtmatova, Torekul, bol významným politickým funkcionárom Kirgizskej sovietskej socialistickej republiky. V roku 1935 odišiel s rodinou do Moskvy študovať na politickej škole. V roku 1937 ho však zatkli, obvinili z buržoázneho nacionalizmu a spolu s mnohými ďalšími kirgizskými komunistami o rok neskôr popravili. Čingiza spolu so súrodencami vychovávala matka sama, rodina niesla ťarchu označenia nepriateľa sovietskeho národa.

Čingiz Ajtmatov vyštudoval na Vysokej škole poľnohospodárskej vo Frunze (dnes Biškek) a pracoval ako zootechnik a veterinár až do roku 1966. Medzitým vyštudoval na Literárnom inštitúte Maxima Gorkého v Moskve, prispieval do novín v ruštine a v kirgizčine, prekladal.
V roku 1963 dostal Ajtmatov Leninovu cenu za poviedku Džamila. V roku 1968 dostal štátnu cenu za poviedku *Dovidenia, Guľsary!* Je jedným z dvoch spisovateľov zo strednej Ázie, ktorí dostali sovietske štátne ocenenie za literatúru. Ajtmatov písal po rusky aj v kirgizskom jazyku.

Ajtmatov bol dvakrát ženatý. Pred rozpadom ZSSR pracoval ako veľvyslanec Sovietskeho zväzu v Luxembursku, potom ako veľvyslanec Kirgizskej republiky v Belgicku, Luxembursku, Holandsku, EÚ, NATO a UNESCO.

Keď mu zlyhali obličky, 16. mája 2008 ho prijali do nemocnice v nemeckom Norimbergu, kde zomrel na zápal pľúc vo veku 79 rokov.

Dielo
-----

Romány reprezentujúce magický realizmus:

* *Stanica Bourne* ("Буранный полустанок" ("И дольше века длится день"), 1981) - román obsahujúci tri tematické roviny: rovinu mýtu, súčasnosti (s reminiscencie stalinského obdobia) a budúcnosti (kozmické lety), ktoré sa ale spájajú v momente, keď si človek uvedomuje, že jeho miesto na svete je po boku predkov (kniha bola tiež vydaná v mierne odlišnej verzii pod názvami *A veku dlhší býva deň* alebo *Deň dlhší ako storočia*)
* *Popravisko* ("Плаха", 1986) - odhaľuje kritický stav dnešného sveta, pre časté parafrázy biblických motívov býva román často radený do postmodernizmu (magického realizmu)
* *Keď padajú hory* ("Когда падают горы" ("Вечная невеста"), 2006)

Referencie
----------

1. ↑  СМИРНОВ, В. С.. *Айтматов Чингиз Торекулович* [online]. Патриотический интернет-проект "Герои Страны", [cit. 2013-11-28]. Dostupné online. (rusky)

Iné projekty
------------

Commons
* Spolupracuj na Commons Commons ponúka multimediálne súbory na tému **Čingiz Ajtmatov**

Externé odkazy
--------------

* On-line kolekcia Ajtmatovových diel na Lib.ru
* Profil na iLiteratura.cz
* Profil na Sovlit.com (anglicky)

Zdroj
-----

*Tento článok je čiastočný alebo úplný preklad článku Čingiz Ajtmatov na českej Wikipédii.*

Autoritné údaje: * abART: 133480
* BnF: 118882433
* GND: 118501259
* ISNI: 0000 0000 8170 7075
* LCCN: n50040634
* NK ČR: jn19990210017
* SNK: 163999
* VIAF: 101796346
* WorldCat: lccn-n50040634